b'\n_START_ARTICLE_\nJuraj Jurlina\n_START_SECTION_\nGlazbena karijera\n_START_PARAGRAPH_\nJuraj je svoju glazbenu karijeru zapo\xc4\x8deo u\xc2\xa0Valpovu 2006. godine kada je osnivao bend Off Duty zajedno sa svojim brati\xc4\x87em i gitaristom \xc5\xa0imom Jurlinom. S tim je bendom odradio je preko 500 koncerata u \xc4\x8ditavoj Hrvatskoj -\xc2\xa0 od Mega Bikers moto susreta\xc2\xa0u Slavonskom Brodu 2008.,\xc2\xa0 motorijade u Osijeku, \xc5\xbdupanji, Batini, Na\xc5\xa1icama, na trgovima i dvoranama u Beli\xc5\xa1\xc4\x87u, Valpovu, Bizovcu, na Ve\xc4\x8dernjakovoj biciklijadi u Osijeku, Osje\xc4\x8dkim ljetnim ve\xc4\x8derima, Festivalu Urbanog Zvuka u Osijeku pa sve do Ljeta Valpova\xc4\x8dkog i poznatih rock klubova poput Boogaloo-a (Zagrebu), Blues-a (Orahovica) i Mini Teatra (Osijek). U to vrijeme bend je snimio prvu pjesmu \xe2\x80\x9eNeki drugi svijet\xe2\x80\x9c i spot za istu, objavljenu na demo EP-u istog naslova, uz pjesmu \xe2\x80\x9eKaos\xe2\x80\x9c. Bend je tako\xc4\x91er dobio brojne nagrade, me\xc4\x91u kojima je i Fender nagrada 2008. godine za najbolji mladi demo sastav i 2. mjesto na CMC demo bands natje\xc4\x8daju 2009. godine. Kratko je razdoblje Juraj bio i pjeva\xc4\x8d i tekstopisac benda Tvrdo Srce koji je izdao spot za singl \xe2\x80\x9ePut za nigdje\xe2\x80\x9c.\n_START_SECTION_\nHrvatska tra\xc5\xbei zvijezdu\n_START_PARAGRAPH_\n2010. godine njegov bend Off Duty je pobijedio na me\xc4\x91unarodnoj gitarijadi Osijek Zove! i time priskrbio snimanje singla i profesionalnog spota. Iste je godine Juraj sudjelovao u RTL-ovom glazbenom spektalu Hrvatska tra\xc5\xbei zvijezdu i osvojio 4. mjesto. Odmah nakon sudjelovanja zapo\xc4\x8deo je koncertnu turneju, otvoriv\xc5\xa1i je velikim koncertom zahvale na glavnom trgu u Beli\xc5\xa1\xc4\x87u pred vi\xc5\xa1e od 2000 ljudi. Od narednih koncerata slijedili su oni u Zagrebu (u klubu Aquarius), Zadru (pjeva\xc4\x8dki festivali u okolici), Trogiru (Tvr\xc4\x91ava), Puli (Uljanik), Osijeku (Mini Teatar, Big Ben, Cadillac), Valpovu (trg), Na\xc5\xa1icama (samostalni koncert na otvorenom), \xc5\xbdupanji (trg), Slatini (sportska dvorana), Virovitici (sportska dvorana) i ostalima. Osim samostalnih koncerata, nastupio je i kao gost na koncertu Tonya Cetinskog u Umagu.\n_START_SECTION_\nINmusic festival\n_START_PARAGRAPH_\n2011. godine Juraj je izdao prvi solo singl \xe2\x80\x9eNe pla\xc4\x8dem\xe2\x80\x9c. Tekst i glazbu je potpisao Bruno Kova\xc4\x8di\xc4\x87, a produkciju tim Igora Ivanovi\xc4\x87a.\xc2\xa0 Ovaj je uradak Juraju omogu\xc4\x87io prvo zna\xc4\x8dajnije pojavljivanje na nacionalnim i lokalnim radio postajama te brojna gostovanja. Kasnije iste godine iza\xc5\xa1ao je prvi profesinalni spot benda koji prati novu pjesmu \xe2\x80\x9eStare staze\xe2\x80\x9c. Tog ljeta s bendom OffDuty nastupio je na Inmusic festivalu u Zagrebu, kao izvo\xc4\x91a\xc4\x8d odabran od strane publike._NEWLINE_2012. godine s istim je bendom ponovno nastupio na istom festivalu, ali i uz bend Op\xc4\x87u Opasnost na velikim koncertima Adrenalin Rock u Valpova\xc4\x8dkom dvorcu i Vukovaru._NEWLINE_Uz nastupe s mati\xc4\x8dnim bendom, Juraj je krenuo intenzivno nastupati pod nazivom Juraj Jurlina: ACOUSTIC LIVE, izvode\xc4\x87i solo akusti\xc4\x8dne koncerte diljem regije. Od nastupa se mogu izdvojiti oni u zagreba\xc4\x8dkom Studiju Smijeha, Rockmark knji\xc5\xbeari, Bikers Beer Factory-u, Filozofskom fakultetu, na Narodnom radiju i HRT-u, u Domu sportova, glavnom trgu u \xc5\xbdupanji \xc2\xa0te na Akusti\xc4\x8dnoj ve\xc4\x8deri pod zvijezdama na jezeru u Orahovici.\n_START_SECTION_\nStudijski album\n_START_PARAGRAPH_\n2013. godine, nakon drugog singla \xe2\x80\x9eDva oblaka\xe2\x80\x9c, zavr\xc5\xa1en je i slu\xc5\xbebeno izdan Jurajev prvi album: \xe2\x80\x9eNeki drugi svijet\xe2\x80\x9c. Album je objavljen pod izvo\xc4\x91a\xc4\x8dkim imenom Juraj Jurlina & Off Duty i za njega je dobio nagradu Fender Award za najboljeg mladog rock izvo\xc4\x91a\xc4\x8da u 2013. godini te pozitivne kritike i recenzije (Citat: \xe2\x80\x9eNa svom debitantskom albumu \xe2\x80\x9eNeki drugi svijet" ovi Valpov\xc4\x8dani pokazuju da nastoje prona\xc4\x87i neku svoju vlastitu crtu. U centru ovih jedanaest pjesama stoji Jurlinin vokal, koji je izrastao u \xc4\x8dvrsti i stabilni rockerski glas, koji se dobro snalazi kako u br\xc5\xbeim tempima, tako i u sporijim baladama. I sada po ni\xc4\x8demu ne zaostaje za ostalim konkurentima iz scene.\xe2\x80\x9c \xe2\x80\x93 Z. Markovi\xc4\x87 za\xc2\xa0Terapija.net). Za ve\xc4\x87inu od desetak autorskih pjesama na albumu Juraj potpisuje tekstove i glazbu._NEWLINE_Od zna\xc4\x8dajnijih nastupa u ovom periodu mogu se izdvojiti: Woodrock festival u Skradu, samostalni koncert u Vintage Industrial Baru u Zagrebu, Izlo\xc5\xbeba Kantautora u Velikoj Gorici, te akusti\xc4\x8dni nastup na ZegeVege festivalu na Trgu bana Jela\xc4\x8di\xc4\x87a u Zagrebu.\xc2\xa0\n_START_SECTION_\nGlazbene suradnje\n_START_PARAGRAPH_\n2014. godine prestala je Jurjeva aktivna suradnja s Off Duty-jem i nastao je \xe2\x80\x9eJuraj Jurlina Band\xe2\x80\x9c - rock/blues trio inspiriran zvukom Claptona, Buddy Guya, SRV-a, Hendrixa i nekih novijih izvo\xc4\x91a\xc4\x8da poput Kenny Wayne Shepherda i John Mayera._NEWLINE_Sli\xc4\x8dna pri\xc4\x8da, uz prstohvat politike The Black Crowesa, desio se u akusti\xc4\x8dnom dvojcu \xe2\x80\x9eThe Whiskeys\xe2\x80\x9c, u kojemu je Juraj svirao gitaru i pjevao s dugogodi\xc5\xa1njim prijateljem Zoranom Mi\xc5\xa1i\xc4\x87em. Snimili su jednu obradu, pjesmu Hush legendarnog Deep Purplea, i to u emisiji Music Pub, Zlatka Turkalja na HRT2. Dugo su koncertno djelovali po \xc4\x8ditavoj Hrvatskoj i regiji._NEWLINE_Ono \xc5\xa1to je neizostavno su i nove autorske pjesme. One zna\xc4\x8dajnije, s pripadaju\xc4\x87im videospotovima, su \xc2\xa0\xe2\x80\x9eZnam \xc5\xa1to \xc5\xbeelim\xe2\x80\x9c i \xe2\x80\x9eNe brini\xe2\x80\x9c._NEWLINE_2016. godine Juraj ostvaruje odli\xc4\x8dnu suradnju s hard rock bendom iz Rijeke - Keops. Sklopom okolnosti, Juraj je napustio Keops i preselio u Osijek, gdje radi kao asistent sociologije na Filozofskom fakultetu Sveu\xc4\x8dili\xc5\xa1ta u Osijeku, trenutno dovr\xc5\xa1ava svoj drugi album i objavljuje jo\xc5\xa1 nekoliko singlova do objave istog.'